Document ID: 31989R3403

)
"*****
ΚΑΝΟΝΙΣΜΟΣ (ΕΟΚ) αριθ. 3403/89 ΤΗΣ ΕΠΙΤΡΟΠΗΣ
της 13ης Νοεμβρίου 1989
για τροποποίηση του κανονισμού (ΕΟΚ) αριθ. 2159/89 περί καθορισμού των λεπτομερειών εφαρμογής των ειδικών μέτρων για τους καρπούς με κέλυφος και τα χαρούπια που προβλέπονται στον τίτλο ΙΙα του κανονισμού (ΕΟΚ) αριθ. 1035/72 του Συμβουλίου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 1119/89 (2), και ιδίως το άρθρο 14η,
Εκτιμώντας:
ότι ο κανονισμός (ΕΟΚ) αριθ. 2159/89 της Επιτροπής (3), έχει καθορίσει τους όρους χορήγησης των ενισχύσεων από τις οποίες επωφελούνται, υπό ορισμένους όρους, οι οργανώσεις των παραγωγών καρπών με κέλυφος και χαρουπιών·
ότι για να διευκολυνθεί η λειτουργία αυτών των οργανώσεων των παραγωγών και για να τεθούν γρηγορότερα σε εφαρμογή τα προγράμματα βελτίωσης της ποιότητας και της εμπορίας, πρέπει να προβλεφθεί η δυνατότητα χορήγησης προκαταβολών·
ότι πρέπει να καθορισθούν οι όροι χορήγησης αυτών των προκαταβολών καθώς και το ποσό τους· ότι, ωστόσο, η πληρωμή της προκαταβολής πρέπει να υπόκειται στην σύσταση εγγυήσεως για να διασφαλίζεται τήρηση των υποχρεώσεων των δικαιούχων και ότι πρέπει να καθοριστούν οι όροι της σύστασης και της αποδέσμευσης της εν λόγω εγγυήσεως·
ότι πρέπει να καθορισθεί ο συντελεστής μετατροπής που εφαρμόζεται στο μέγιστο ποσό της ετήσιας ενίσχυσης σε περίπτωση καταβολής προκαταβολών στο πλαίσιο της ενίσχυσης για το πρόγραμμα βελτίωσης της ποιότητας καθώς και της εμπορίας·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2159/80 τροποποιείται ως εξής:
1. Στο άρθρο 19 προστίθεται το ακόλουθο εδάφιο:
«Εκτός περιπτώσεων ανωτέρας βίας, η αίτηση που υποβάλλεται μετά την προαναφερθείσα προθεσμία συνεπάγεται κατακράτηση του 5 % της ενίσχυσης: δεν γίνεται δεκτή αίτηση που υποβάλλεται με καθυστέρηση άνω των 30 ημερών.»
2. Παρεμβάλλεται το ακόλουθο άρθρο 22α:
«Άρθρο 22α
1. Τα κράτη μέλη χορηγούν στις οργανώσεις παραγωγών, μετά από αίτησή τους, προκαταβολές για την ενίσχυση σχετικά με τη δημιουργία κεφαλαίων κινήσεως και για την ενίσχυση σχετικά με το πρόγραμμα βελτίωσης της ποιότητας καθώς και της εμπορίας.
2. Για την ενίσχυση σχετικά με τη δημιουργία κεφαλαίων κινήσεως, χορηγείται μία μόνον προκαταβολή:
- για αίτηση που έχει υποβληθεί το αργότερο εντός των 18 μηνών που έπονται της ειδικής αναγνωρίσεως και σύμφωνα με το παράρτημα V,
- εάν η αιτούσα οργάνωση παραγωγών προσκομίζει την απόδειξη ότι το κεφάλαιο έχει συσταθεί σύμφωνα με το άρθρο 14γ παράγραφος 3 του κανονισμού (ΕΟΚ) αριθ. 1035/72.
Το ποσό της προκαταβολής είναι ίσο κατ' ανώτατο όριο με το 60 % του ποσού της συνολικής χρηματοδοτικής συμμετοχής του κράτους μέλους και της Κοινότητας στη σύσταση του κεφαλαίου κινήσεως το οποίο υπολογίζεται με βάση τον κατ' εκτίμηση απολογισμό της εμπορίας της περιόδου που έπεται τηα ειδικής αναγνωρίσεως, σύμφωνα με το παράρτημα V σημείο 6.
Σε περίπτωση πληρωμής της προκαταβολής, η αίτηση για το υπόλοιπο της ενίσχυσης υποβάλλεται σύμφωνα με το παράρτημα VI.
3. Για την ενίσχυση σχετικά με το πρόγραμμα, μπορούν να υποβληθούν αιτήσεις για προκαταβολή, σύμφωνα με το παράρτημα VII , μετά την έγκριση του προγράμματος. Για κάθε έτος εκτέλεσης του προγράμματος, μπορεί να υποβληθεί μία μόνον αίτηση προκαταβολής αφού προσκομισθεί η απόδειξη ότι έχει αρχίσει η εκτέλεση του μέρους του προγράμματος που προβλέπεται για το σχετικό έτος. Η απόδειξη που προσκομίζεται με τη βοήθεια δικαιολογητικών εγγράφων πρέπει να αφορά τουλάχιστον το 20 % της πρόβλεψης, που αναφέρεται στο παράρτημα VII σημείο 7.
Το ποσό κάθε προκαταβολής είναι κατ' ανώτατο όριο ίσο με το 80 % της συνολικής χρηματοδοτικής συμμετοχής του κράτους μέλους και της Κοινότητας στο ετήσιο κόστος εκτέλεσης του προγράμματος το οποίο προβλέπεται από τον οργανισμό παραγωγών και αναφέρεται στο παράρτημα VII σημείο 7.
Η προκαταβολή αυτή δεν μπορεί, ωστόσο, να υπερβαίνει το 90 % του ποσού που καθορίζεται στο άρθρο 2 του κανονισμού (ΕΟΚ) αριθ. 790/89. Για το σκοπό αυτό, ο συντελεστής που πρέπει να εφαρμόζεται για την μετατροπή σε εθνικό νόμισμα του εν λόγω προαναφερομένου ποσού είναι ο γεωργικός συντελεστής μετατροπής που ισχύει την 1η Σεπτεμβρίου που προηγείται της αιτήσεως προκαταβολής.
Η αίτηση πληρωμής του υπολοίπου της ενίσχυσης, για την εκτέλεση μέρους του προγράμματος, που προβλέπεται για το σχετικό έτος, υποβάλλεται σύμφωνα με το παράρτημα VIII.
4. Η πληρωμή των προκαταβολών που αναφέρονται στις παραγράφους 2 και 3 υπόκειται στον όρο ότι οι αιτούντες προσκομίζουν την απόδειξη για τη σύσταση εγγυήσεως ποσού ίσου προς το 110 % του ποσού της προκαταβολής.
Η εγγύηση συστήνεται σύμφωνα με τον τίτλο VIII του κανονισμού (ΕΟΚ) αριθ. 2220/85 της Επιτροπής (1).
5. Η εγγύηση αποδεσμεύεται αμελλητί:
α) όσον αφορά την προκαταβολή της ενίσχυσης που αναφέρεται στην παράγραφο 2, κατά την καταβολή του υπολοίπου της ενίσχυσης ·
β) όσον αφορά την προκαταβολή της ενίσχυσης που αναφέρεται στην παράγραφο 3, κατά την πληρωμή του υπολοίπου της ενίσχυσης, για το μέρος που προβλέπεται για το σχετικό έτος.
6. Η εγγύηση καταπίπτει εν μέρει αν η προκαταβολή υπερβαίνει το υπόλοιπο της ενίσχυσης που πρέπει να καταβληθεί για το σχετικό έτος· η εγγύηση καταπίπτει ως προς το ποσό που έχει καταβληθεί αχρεωστήτως.
7. Η εγγύηση καταπίπτει εξ ολοκλήρου:
- όσον αφορά την ενίσχυση σχετικά με τη σύσταση κεφαλαίου κινήσεως, εάν η αίτηση ενισχύσεως δεν έχει υποβληθεί πριν το τέλος του τέταρτου μήνα που ακολουθεί το τέλος της δεύτερης περιόδου εμπορίας η οποία έπεται της ημερομηνίας της ειδικής αναγνώρισης της οργάνωσης των παραγωγών,
- όσον αφορά την ενίσχυση σχετικά με το πρόγραμμα εάν η αίτηση για το υπόλοιπο της ενίσχυσης για το σχετικό έτος δεν έχει υποβληθεί σύμφωνα με το άρθρο 19 τρίτο εδάφιο.
Με την επιφύλαξη της εφαρμογής της παραγράφου 6, εάν η αίτηση για το υπόλοιπο της ενίσχυσης για το σχετικό έτος υποβάλλεται μετά την προθεσμία που καθορίζεται ανωτέρω αλλά με καθυστέρηση που δεν υπερβαίνει τις 15 ημέρες, το 10 % της εγγύησης καταπίπτει.
(1) ΕΕ αριθ. L 205 της 3. 8. 1985, σ. 5.»
3. Προστίθεται το συνημμένο παράρτημα.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Νοεμβρίου 1989.

Labels: 4
17
11
7
6